førstemann til mølla
Store norske leksikon,Ordforklaringer,Uttrykk og ordtak
Den som kommer først til mølla, får først malt er et ordtak som betyr at den som melder seg først, får velge først eller del i et begrenset tilbud. Uttrykket er vanlig over hele Europa, i norsk er det vanligst i den forkortede formen førstemann til mølla.
Den som kommer først til mølla, får først malt mel, beskriver opprinnelig et grunnleggende køprinsipp for rekkefølgen når flere skal bruke et gode.Den eldste kjente forekomsten av dette felleseuropeiske uttrykket finnes i Eike von Repgows Sachsenspiegel fra ca. 1230, en av de viktigste og eldste lovbøkene fra tysk middelalder: Die ok irst to der molen kumt, die sal erst malen. I motsetning til andre bestemmelser i denne lovsamlingen, er formuleringen inntatt i sin ordspråksform, noe som indikerer at talemåten og prinsippet er eldre.Utgangspunktet har nok vært den konkrete køordningen ved kundemøllene (mølle som kverner for betalende kunder), men både som regel og språklig bilde ble det også brukt i overført betydning. Slik er det for eksempel på engelsk i Geoffrey Chaucers Canterbury-fortellingene (fra 1386: whoso that first to mille comth, first grynt). I Skandinavia er ordspråket nedskrevet fra 1600-tallet, blant annet i et norsk håndskrift fra Vest-Agder som forklaring på det lokale føste fugl fær føste kodne.Forkortede avledninger av ordtaket er vanlig, som den nåværende formuleringen på engelsk: first come, first served, og den tyske varianten: wer zuerst kommt, mahlt zuerst. I norsk er en dagligdags avledning helt enkelt førstemann til mølla. Les mer i Store norske leksikon kvern mølle rettsbøker ordtak Litteratur Hannaas, Torleiv (red.) (1911). Ældre norske sprogminder: Maallære og ordtøke fraa Vest-Agder: fraa fyrste helvti av 1600-talet. Kristiania: Den Norske historiske kildeskriftkommission / Grøndahl. Mieder, Wolfgang. (2004). Proverbs: A Handbook. Greenwood Press: Westport, CT.